KIRJALLINEN KYSYMYS E-3894/02

esittäjä(t): Erik Meijer (GUE/NGL) komissiolle

(14. tammikuuta 2003)

Aihe: Saksalaisten junien yövuorojen suorien yhteyksien ja jatkoyhteyksien lakkauttaminen merkitsee Alankomaille kaukojunaliikenteen katkeamista

1. Onko komissio tietoinen, että rautatieliikennettä Hengelon (Alankomaat) ja Bad Bentheimin (Saksa) välillä on vähennetty 15. joulukuuta 2002 alkaen neljään päivittäiseen junavuoroon menopaluureitillä AmsterdamAmersfoortOsnabrückHannoverBerliini? Tällä reitillä ei enää kulje kuten ennen yöjunia Berliiniin tai suoria junia Prahaan, Varsovaan ja Kööpenhaminaan. Sen tähden kaikkien itään ja pohjoiseen aikaisin aamulla, myöhään illalla tai yöllä kulkevien junien jatkoyhteydet Alankomaista ja Alankomaiden suuntaan on siirretty kulkemaan kiertotietä, etelämpänä sijaitsevan saksalaisen Duisburgin kaupungin kautta, josta on mahdollista löytää jatkoyhteydet lakkautetuille yöjunille Alankomaista Itävaltaan ja Italiaan.

2. Onko komissio tietoinen, että 15. joulukuuta 2002 alkaen Kööpenhaminasta, Berliinistä ja Prahasta tulevien DB-yöjunien (saapumisaika kello 6.04) vaihtoaika Duisburgissa Amsterdamin suuntaan on pidentynyt 23 minuutista 2 tuntiin 51 minuuttiin (lähtöaika kello 8.55)? Vaihtoaika vastakkaiseen suuntaan on pidentynyt 26 minuutista 2 tuntiin 13 minuuttiin (tuloaika kello 21.05 ja lähtöaika kello 23.18).

3. Onko komissio tietoinen myös siitä, että Alankomaiden aikataulujen mukaan Alankomaiden ja Duisburgin välillä ei voi käyttää ainoata yöjunaa, joka vielä kulkee Alankomaiden ja Saksan välisen rajan yli sen jälkeen kun yhteydet Itävaltaan ja Italiaan lakkautettiin? Myöskään Saksan aikatauluissa ei mainita lainkaan tätä City Night Line nro 306/307 -junaa, joka kulkee edestakaisella reitillä Müncheniin ja Zürichiin (tuloaika kello 22.56, lähtöaika kello 6.57). Duisburgista kulkee junia kello 6.2000.20 lähes puolen tunnin välein Emmerichin kaupunkiin lähelle Alankomaiden rajaa, josta ei ole enää jatkoyhteyksiä Alankomaiden rautatieverkkoon.

4. Mitä komissio voi tehdä, jotta saataisiin jälleen käyttöön DB-Nachtzugin, CNL:n ja puolalaisen Jan Kiepuran Saksaan ja kauemmas kulkevat junat? On palautettava yhteydet rajan yli Alankomaista ja Alankomaiden suuntaan siten, että otetaan jälleen käyttöön Bad Bentheimin kautta kulkevat yhteydet ja laajennetaan niitä. Emmerichistä tulevat henkilöjunat voisivat jatkaa reittiään Alankomaihin. Duisburgissa junaa vaihtavien tulisi päästä käyttämään junia CNL 306 ja 307.

Loyola de Palacion komission puolesta antamayhteinen vastauskirjallisiin kysymyksiin E-3894/02 ja E-3895/02

(28. helmikuuta 2003)

Komissio on yleisesti tietoinen rautateiden kansainvälisen henkilöliikenteen aikataulujen muutoksista. Aikataulumuutos, joka tuli voimaan 15. joulukuuta 2002, on johtanut useiden rautateiden kansainvälisten kaukojunayhteyksien lakkauttamiseen.

Komissio on pahoillaan palvelutason laskusta. Tätä nykyä lukuisten kansainvälisten rautatieliikennepalvelujen kehityksestä ei ole kuitenkaan saatavissa täydellistä kuvaa.

Kansainvälisissä henkilöliikennepalveluissa voidaan erottaa erilaisia markkinasegmenttejä. Suurnopeusyhteyksien markkinasegmentillä on parhaimmat mahdollisuudet kasvaa kannattavaksi liiketoiminnaksi, ja tämä segmentti hyötyy vuoteen 2010 mennessä toteutettavasta verkon merkittävästä laajennuksesta. Perinteisten kaukoliikennepalveluiden segmentti on nykyisin erittäin haavoittuva heikon kannattavuuden, halpalentoyhtiöiden aiheuttaman kilpailun ja rautatieyhtiöiden riittämättömän yhteistyön vuoksi. Lyhyen matkan rajat ylittävissä palveluissa tilanne on vaihteleva ja riippuu hyvin paljon siitä, ovatko julkiset viranomaiset rajan molemmin puolin myöntäneet julkisia palveluhankintoja koskevia sopimuksia. Hyvän mallin löytäminen julkisten viranomaisten rajat ylittävään yhteistyöhön on tätä nykyä vaikeaa.

Komissio laatii parhaillaan useita aloitteita, joilla pyritään parantamaan rautateiden kansainvälisten henkilöliikennepalvelujen nykytilannetta lyhyellä tai keskipitkällä aikavälillä:

- Komissio on jo hyväksynyt julkisia palveluhankintoja koskevaa sopimusta koskevan muutetun ehdotuksen,(1) johon sisältyy mahdollisuus laajentaa julkiset palvelut rajat ylittäviksi. Tällainen laajennus voidaan torjua vain hyvin perustein (4 a artiklan 1 kohta).

- Vuoden 2003 työohjelmassa mainitaan seuraavat komission aloitteet: Komissio on suunnitellut ehdotusta asetukseksi kansainvälisiä rautatieliikennepalveluja käyttävien matkustajien oikeuksista ja velvollisuuksista, minkä vuoksi komission yksiköt ovat jo lokakuussa 2002 julkaisseet asiaa koskevan tausta-asiakirjan. Aloitteella pyritään vaikuttamaan palvelutasoon sekä parantamaan yhteyksiä. Tämän prosessin yhteydessä saatetaan aloittaa matkustajajärjestöjen kuuleminen tulevista aikataulumuutoksista(2).

- Lisäksi komissio aikoo ehdottaa kansainvälisen rautatieliikenteen matkustajapalvelumarkkinoiden avaamista koskevaa direktiiviä. Tällä pyritään parantamaan alan kilpailukykyä ja tekemään siitä asiakasystävällisempi.

(1) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista, 21.2.2002, KOM(2002) 107 lopullinen.

(2) Komissio on julkaissut aihetta koskevan tausta-asiakirjan, ks. http://europa.eu.int/comm/transport/rail/library/consultation.pdf.